b'\n_START_ARTICLE_\nGarc\xc3\xada Jofre de Loa\xc3\xadsa\n_START_PARAGRAPH_\nGarsija Chofre de Loaisa (Garc\xc3\xada Jofre de Loa\xc3\xadsa; g. 1490\xc2\xa0m.\xc2\xa0\xe2\x80\x93 m. 1526\xc2\xa0m. liepos 30 d.)\xc2\xa0\xe2\x80\x93 Ispanijos keliautojas, j\xc5\xabrininkas, nes\xc4\x97kmingai band\xc4\x99s pakartoti Fernando Magelano kelion\xc4\x99 \xc4\xaf Molukus._NEWLINE_Gim\xc4\x97 Siudad Realyje, kilmingoje \xc5\xa1eimoje. 1525\xc2\xa0m. Ispanijos karaliaus Karolio I-ojo i\xc5\xa1si\xc5\xb3stas \xc4\xaf Molukus (\xe2\x80\x9ePrieskoni\xc5\xb3 salas\xe2\x80\x9c), su tikslu juos paskelbti Ispanijos Kar\xc5\xabnos valda. Ekspedicij\xc4\x85 sudar\xc4\x97 7 laivai, joje taip pat dalyvavo Fernando Magalano ekspedicijos narys ir j\xc4\x85 u\xc5\xbebaig\xc4\x99s kapitonas Chuanas Sebastianas Elkanas. Liepos 24 d. i\xc5\xa1 La Korunjos i\xc5\xa1vyk\xc4\x99s Loaisa kit\xc5\xb3 met\xc5\xb3 saus\xc4\xaf pasiek\xc4\x97 Patagonijos pakrantes. \xc4\x8cia ekspedicija susid\xc5\xabr\xc4\x97 su stipriomis audromis, negal\xc4\x97jo rasti kelio \xc4\xaf Magelano s\xc4\x85siaur\xc4\xaf. Du laivai sudu\xc5\xbeo, vienas pasuko atgal. Lik\xc4\x99 4 laivai tik gegu\xc5\xbe\xc4\x99 sugeb\xc4\x97jo pasiekti Ram\xc5\xb3j\xc4\xaf vandenyn\xc4\x85. Ta\xc4\x8diau \xc4\x8dia jie v\xc4\x97l pateko \xc4\xaf audr\xc4\x85 ir buvo i\xc5\xa1bla\xc5\xa1kyti: laivas San Lesmes dingo, Santiago buvo nublok\xc5\xa1tas \xc4\xaf \xc5\xa1iaur\xc4\x99 ir 1526\xc2\xa0m. liep\xc4\x85 pasiek\xc4\x97 Meksikos krantus (tapo pirmaisiais keliautojais, pasiekusiais \xc5\xa0iaur\xc4\x97s Amerik\xc4\x85 i\xc5\xa1 vakar\xc5\xb3), La Santa Mar\xc3\xada del Parral i\xc5\xa1plauk\xc4\x97 \xc4\xaf Ram\xc5\xb3j\xc4\xaf vandenyn\xc4\x85 ir pasiek\xc4\x97 Sulavesio sal\xc4\x85, ta\xc4\x8diau ten dauguma ekspedicijos nari\xc5\xb3 \xc5\xbeuvo nuo vietini\xc5\xb3 gyventoj\xc5\xb3._NEWLINE_Lik\xc4\x99s apgadintas Santa Mar\xc3\xada de la Victoria laivas su Loaisa ir Elkanu t\xc4\x99s\xc4\x97 kelion\xc4\x99 vandenynu. Ekspedicijos nariai kent\xc4\x97jo nuo bado, tro\xc5\xa1kulio, skorbuto ir netrukus prasid\xc4\x97jo mirtys. 1526\xc2\xa0m. liepos 30 d. kapitonas Garsija Chofre de Loaisa mir\xc4\x97, palik\xc4\x99s vadovauti laivui Elkan\xc4\x85. Ta\xc4\x8diau jis taip pat sunkiai sirgo ir po 5 dien\xc5\xb3 mir\xc4\x97. V\xc4\x97liau taip pat mir\xc4\x97 kapitono brolis Alvaras de Loaisa. Rugs\xc4\x97jo 4 d. lik\xc4\x99 gyvi keliautojai pasiek\xc4\x97 Guamo sal\xc4\x85, kur tarp vietini\xc5\xb3 atrado vien\xc4\x85 ispan\xc4\x85 i\xc5\xa1 senesn\xc4\x97s ekspedicijos, ir pagaliau gal\xc4\x97jo pavalgyti ir pasigydyti. Molukus pasiek\xc4\x97 Andresas de Urdaneta su 24 j\xc5\xabreiviais. Ten jie buvo pagauti portugal\xc5\xb3 ta\xc4\x8diau 1536\xc2\xa0m. sugeb\xc4\x97jo gr\xc4\xaf\xc5\xbeti atgal \xc4\xaf Ispanij\xc4\x85.'